# Camptostoma

Camptostoma és un gènere d'ocells de la família dels tirànids (Tyrannidae). Agrupa dues espècies natives de l'Amèrica del neotròpic on es distribueixen des del sud d'Amèrica del Nord (extrems sud-est d'Arizona i sud-est de Texas i nord de Mèxic), a través d'Amèrica Central i del Sud fins al centre de l'Argentina i l'Uruguai. En referència al nom de la família al que pertanyen i característiques morfològiques, en català als seus membres se'ls coneix pel nom vulgar de tiranet.

## Característiques

Els ocells d'aquest gènere són petits i monòtons, mesurant al voltant de 10 cm de longitud, amb una lleugera cresta erèctil i dues àmplies llistes alars blanquinoses o ocràcies. Tots dos estan àmpliament disseminats i habiten una varietat d'ambients semioberts incloent plantacions i parcs urbans.

## Etimologia

El nom genèric Camptostoma es compon de les paraules del grec antic «kamptos» que significa “corbat”, i «stoma, stomatos» que significa “boca”, “bec”.

## Taxonomia

Diversos autors van suggerir que C. obsoletum podia consistir en més d'una espècie, almenys tres; de fet, el grup politípic C. obsoletum pusillum del sud d'Amèrica Central i oest d'Amèrica del Sud, ja va ser tractat com a espècie separada; Rheindt et al (2008c) ho van comprovar genèticament, tanmateix van recomanar esperar més anàlisi.
Els amplis estudis genètic-moleculars realitzats per Tello et al (2009) van descobrir una quantitat de relacions noves dins de la família Tyrannidae que encara no estan reflectides en la majoria de les classificacions. Seguint aquests estudis, Ohlson et al (2013) van proposar dividir Tyrannidae en 5 famílies. Segons l'ordenament proposat, Camptostoma roman en Tyrannidae, en una subfamília Elaeniinae (Cabanis & Heine, 1859-60), en una tribu Euscarthmini (Ihering, 1904), al costat de Stigmatura, Inezia, Euscarthmus, Ornithion, part de Phyllomyias, Zimmerius i Mecocerculus (excloent-hi Mecocerculus leucophrys).
Segons la Classificació del Congrés Ornitològic Internacional (versió 14.2, 2024) aquest gènere està format per dues espècies:
* Camptostoma imberbe - tiranet imberbe septentrional.
* Camptostoma obsoletum - tiranet imberbe meridional.

## Referències

* ↑ «2024 Citation & Downloadable Checklists – Clements Checklist». [Consulta: 25 desembre 2024].
* ↑ «Camptostoma». Cercaterm. TERMCAT, Centre de Terminologia. [Consulta: 24 desembre 2024].(català)
* ↑ Meyer de Schauensee, Rodolphe. A guide to the birds of Venezuela (en anglès). Princeton, N.J.: Princeton University Press, 1978, p. 278. ISBN 978-0-691-08188-5.
* ↑ Jobling, James A. The Helm Dictionary of Scientific Bird Names: From Aalge to Zusii. London: Christopher Helm, 2010, p. 87. ISBN 978-1-4081-2501-4.
* ↑ Rheindt, Frank E.; Norman, Janette A.; Christidis, Les «Genetic differentiation across the Andes in two pan-Neotropical tyrant-flycatcher species» (en anglès). Emu - Austral Ornithology, 108, 3, 9-2008, pàg. 261–268. DOI: 10.1071/MU08020. ISSN: 0158-4197.
* ↑ «A classification of the bird species of South America. Part 8» p. Nota: 11e. South American Classification Committee. [Consulta: 25 desembre 2024].
* ↑ Tello, Jose G.; Moyle, Robert G.; Marchese, Daniel J.; Cracraft, Joel «Phylogeny and phylogenetic classification of the tyrant flycatchers, cotingas, manakins, and their allies (Aves: Tyrannides)» (en anglès). Cladistics, 25, 5, 10-2009, pàg. 429–467. DOI: 10.1111/j.1096-0031.2009.00254.x. ISSN: 0748-3007.
* ↑ Ohlson, Jan I.; Irestedt, Martin; Ericson, Per G. P.; Fjeldså, Jon «Phylogeny and classification of the New World suboscines (Aves, Passeriformes)». Zootaxa, 3613, 1, 07-02-2013. DOI: 10.11646/zootaxa.3613.1.1. ISSN: 1175-5334.
* ↑ Gill, Frank; Donsker, David. «Tyrant flycatchers – IOC World Bird List» (en anglès). IOC World Bird List v14.2, 17-08-2024. [Consulta: 25 desembre 2024].